Daniele De Rossi

Daniele De Rossi (gebore 24 Julie 1983) is ’n Italiaanse sokkerafrigter en voormalige professionele speler. As speler is hy veral bekend vir sy lang loopbaan by sy tuisdorpklub, Roma, asook vir sy bydrae tot Italië se oorwinning in die Wêreldbekertoernooi in 2006, waar hy een van die beslissende strafdoele in die eindstryd teen Frankryk aangeteken het.

De Rossi het sy professionele debuut vir Roma in die 2001/02-seisoen gemaak, en sy Serie A-debuut die volgende jaar. Met die klub het hy twee keer die Coppa Italia gewen in 2007 en 2008, asook die 2007 Supercoppa Italiana. Hy is in 2006 aangewys as Serie A se Jong Speler van die Jaar, en in 2009 as die Serie A Italiaanse Sokkerspeler van die Jaar. De Rossi het die kapteinskap van Roma oorgeneem aan die begin van die 2017/18-seisoen ná die aftrede van Francesco Totti, waartydens hy Roma gehelp het om vir die eerste keer in die Champions League-era die halfeindronde van die Champions League te bereik. Aan die einde van die 2018/19-seisoen het hy Roma verlaat ná 18 seisoene by die span. Met 616 verskynings vir Roma in alle kompetisies is hy die klub se tweede mees gespeelde speler van alle tye, net agter Totti. Hy het daarna in die somer van 2019 by die Argentynse klub Boca Juniors aangesluit en het in Januarie van die volgende jaar uit professionele sokker getree.

De Rossi het Italië op onder-19, onder-20, onder-21 en senior vlak verteenwoordig, en het die Europese Onder-21-kampioenskap in 2004 gewen. Hy het ook aan die Olimpiese Spele in 2004 deelgeneem en ’n bronsmedalje gewen. Vanaf sy senior internasionale debuut in 2004 tot sy aftrede uit die nasionale span in 2017 het hy 117 wedstryde gespeel, en is hy Italië se gesamentlik vierde mees gespeelde speler van alle tye, en die mees gespeelde middelveldspeler van alle tye. Met 21 doele is hy Italië se mees doeltreffende middelveldspeler ná die Tweede Wêreldoorlog, en die land se tweede produktiefste middelveldspeler van alle tye, net agter Adolfo Baloncieri. Hy was deel van die span wat die 2006 Wêreldbeker gewen het en het ook deelgeneem aan die Europese Kampioenskap in 2008, die Konfederasiebeker in 2009, die 2010 Wêreldbeker, Europese Kampioenskap in 2012 (waarin hulle tweede geëindig het), die Konfederasiebeker in 2013 (derde plek), die 2014 Wêreldbeker en die Europese Kampioenskap in 2016.

 Verwysings 

Kategorie:Italiaanse sokkerspelers
Kategorie:Sokkerafrigters
Kategorie:Geboortes in 1983
Kategorie:Lewende mense